වරෙන්තුකරුවන් පිරිසක් අත්අඩංගුවට ගැනීමට (13) අලුයම ගිය ත්‍රිකුණාමල මූලස්ථාන පොලිසියේ පිරිසක් සමඟ මහාමායාපුර ප්‍රදේශයේ දී සිදු වූ වෙඩි හුවමාරුවකදී එක් පුද්ගලයකු මියගොස් උප පොලිස් පරීක්ෂකවරයෙකු තුවාල ලැබීය.අධිකරණයෙන් නිකුත් කළ වරෙන්තුවකට ගිය විශේෂ පොලිස් කණ්ඩායමක් ත්‍රිකුණාමල මහමායාපුර ප්‍රදේශයේ නිවෙසක් වට කර දොර අරින්න තට්ටු කරද්දී මේ වෙඩි තැබීම සිදු වී ඇතැයි ත්‍රිකුණාමලය මූලස්ථාන පොලිසිය කියයි.පසුව පොලිසිය දොර කඩා නිවසට ඇතුළු වෙද්දී පොලිසියට වෙඩි තැබූ පුද්ගලයා නැවත වෙඩි තැබීමට උත්සාහ කරද්දී පොලිස් වෙඩි පහරින් මියගිය බව පොලිසිය කියයි.අධිකරණය ලබාදුන් ලිපිනයේ වරෙන්තුකරුවකු නොමැති අතර වෙඩි වැදී මියගිය පුද්ගලයා වරෙන්තුකරුවෙකු නොවන මාළු ව්‍යාපාරිකයකු බව පොලිසිය අනාවරණය කර ගෙන තිබේ.වරෙන්තුකරුවෙකු නොවන මේ පුද්ගලයා පොලිසියට වෙඩි තැබුවේ කුමන අරමුණක් අරභයාද යන්න පොලිසියට ගැටලුවකි.